91 vas ná plundertog in JhbFoto: AP/Yeshiel Panchia Die polisie het Maandag gesê 91 persone is die afgelope twee dae in en om Johannesburg in hegtenis geneem in verband met openbare geweld en ŉ plundertog in uitlanders se winkels. “Die polisie veroordeel alle geweld wat geteiken word op die ondernemings van uitlanders in Ekurhuleni, Tshwane en Johannesburg se middestad,” het Lungelo Dlamini, provinsiale woordvoerder, gesê. Die geweld het verlede week in Pretoria begin ná ŉ taxibestuurder glo deur ŉ vermeende dwelmhandelaar geskiet is. Verskeie winkels is geplunder en aan die brand gesteek. Die geweld en plundery het gou na Johannesburg uitgebrei waar uitlanders se winkels geplunder is. Dlamini het gesê die onverantwoordelike “gebruik en misbruik van sosiale media” het ook ŉ rol gespeel om die geweld aan te hits. Lt.genl. Elias Mawela, provinsiale polisiekommissaris, het aan alle bevelvoerders opdrag gegee om sterk op te tree teen die oortreders. Van die 91 persone wat in hegtenis geneem is, is 20 persone in Rosettenville aangekeer, 35 in Malvern, 10 in Tembisa, 26 in Jeppe en nege in Germiston. Hulle staan tereg op aanklag van onder andere openbare geweld, opsetlike saakbeskadiging en diefstal. “Die polisie ondersoek ook ŉ saak van moord ná ŉ lid van die publiek doodgeskiet is. Hy is vermoedelik geskiet deur ŉ groep mense wat in Hillbrow bymekaargekom het. Die polisie is steeds besig met sy ondersoek om die motief vir die skietery te bepaal. Niemand is nog in hegtenis geneem in verband met die moord nie,” het Dlamini bygevoeg. Dlamini het gesê nog inhegtenisnemings word in Tembisa verwag. Die Zambiese regering het verlede week ŉ reisigerswaarskuwing uitgereik aan sy vragmotorbestuurders om Maandag hoofpaaie in Suid-Afrika te vermy te midde van dreigemente van geweld teen uitlanders. Tembisa looting today. pic.twitter.com/jiJ2suC1el — Yusuf Abramjee (@Abramjee) September 2, 2019